Id-Direttiva tal-Kummissjoni 2004/59/KE
tat-23 ta' April 2004
li temenda d-Direttiva tal-Kunsill 90/643/KEE dwar il-livelli massimi tal-fdalijiet tal-bromopropilat iffissati mid-direttiva
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/642/KEE tas-27 ta' Novembru 199 dwar li jiġu ffissati l-livelli massimi tal-fdalijiet tal-pestiċidi fi u fuq ċerti prodotti ta' oriġni mill-pjanti, inklużi l-frott u l-ħxejjex ta' l-ikel [1], u b'mod partikolari l-Artikolu 7 tagħha,
Billi:
(1) Ir-Regolament tal-Kummissjoni (KE) Nru 2075/2002 ta' Novembru 2002 li jestendi l-perjodu taż-żmien riferit fl-Artikolu 8(2) tad-Direttiva tal-Kunsill 91/414/KEE u li jirrigwarda n-nuqqas ta' inklużjoni ta' ċerti sustanzi attivi fl-Anness I ma' din id-Direttiva u l-irtirar ta l-awtorizzazzjonijiet għall-prodotti għall-protezzjoni tal-pjanti li jkun fihom dawn is-sustanzi [2], jippermetti lil ċerti Stati Membri li jżommu fis-seħħ, sat-30 ta' Ġunju 2007, awtorizzazzjonijiet għall-prodotti għall-protezzjoni tal-pjanti li jkun fihom ċerti sustanzi, li għalihom jipprovdi n-nuqqas ta' inklużjoni fl-Anness I mad-Direttiva tal-Kunsill 91/414/KEE [3].
(2) Il-livelli massimi tal-fdalijiet (MRL) jirriflettu l-użu tal-kwantitajiet minimi tal-pestiċidi għalbiex tinkiseb protezzjoni effettiva għall-pjanti, applikata hekk illi l-ammont tal-fdal ikun l-iżgħar prattikabbli u jkun aċċettabbli tossikoloġikament, b'mod partikolari fit-teħid dietarju stmat.
(3) Il-MRL huma ffissati fil-limitu iktar baxx ta' l-istabbilizzazzjoni analitika meta l-użi awtorizzati tal-prodotti għall-protezzjoni tal-pjanti ma jirriżultawx f'livelli li jistgħu jingħarfu tal-fdal tal-pestiċidi ġewwa jew fuq il-prodott ta' l-ikel, jew meta ma jkun hemm ebda użi awtorizzati, jew meta l-użi li jkunu ġew awtorizzati mill-Istati Membri ma jkunux ġew appoġġjati bl-informazzjoni meħtieġa, jew meta l-użi f'pajjiżi terzi li jirriżultaw fi fdalijiet ġewwa jew fuq il-prodotti ta' l-ikel li jistgħu jidħlu fiċ-ċirkolazzjoni fis-suq Komunitarju ma jkunux ġew appoġġjati minn din l-informazzjoni meħtieġa.
(4) Il-MRL għall-pestiċidi għandhom jinżammu taħt rivista. Jistgħu jiġu mibdula għalbiex iqisu użi, tagħrif u informazzjoni ġodda
(5) It-tagħrif dwar l-użi essenzjali fil-kwadru tad-Direttiva 91/414/KEE ġie nnotifikat lill-Kummissjoni rigward il-bromopropilat. It-tagħrif jipprovdi bażi adegwata għal stima tat-teħid mill-konsumaturi Ewropej.
(6) L-awtorizzazzjonijiet tal-bromopropilat iridu jiġu rtirati l-iktar tard sal-31 ta' Lulju 2007. Filwaqt li jitqies iż-żmien li jittieħed għalbiex il-fdalijiet tal-bromopropilat iħallu l-katina ta' l-ikel, huwa approprjat illi jiġu rivisti l-MRL temporanji relatati ma' dawn l-użi essenzjali l-iktar tard sal-31 ta' Diċembru 2008.
(7) Ġiet stmata u vvalutata l-esposizzjoni tul il-ħajja tal-konsumaturi għall-bromopropilat permezz tal-prodotti ta' l-ikel li jista' jkun fihom il-fdalijiet ta' dan il-pestiċida. Ġie kkalkolat illi l-MRL ijiet kif emendati jridu jiżguraw illi ma jinqabiżx it-teħid ta' kuljum aċċettabbli.
(8) Ġiet stmata u vvalutata l-esposizzjoni akuta tal-konsumaturi għall-bromopropilat permezz tal-prodotti ta' l-ikel li jista' jkun fihom il-fdalijiet ta' dan il-pestiċida. Ġie kkalkolat illi l-MRL kif emendati jridu jiżguraw illi ma tinqabiżx id-doża akuta tar-riferiment.
(9) Għalhekk huwa approprjat li jiġu emendati l-livelli massimi tal-fdlijiet tal-bromopropilat.
(10) Id-Direttiva 90/642/KEE għandha għalhekk tiġi emendata kif jixraq.
(11) Il-miżuri pprovduti f'din id-Direttiva huma skond l-opinjoni tal-Kumitat Permanenti tal-Katina ta' l-Ikel u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
Il-livelli massimi tal-fdalijiet tal-pestiċidi għall-bromopropilat fl-Anness II mad-Direttiva 90/642/KEE huma mibdula b'dawk fl-Anness ma' din id-Direttiva.
Artikolu 2
1. L-Istati Membri għandhom jadottaw u jippubblikaw mhux iktar tard mill-24 ta' Ottubru 2004 il-liġijiet, ir-regolamenti u d-disposizzjonijiet amministrattivi meħtieġa għalbiex jikkonformaw ma' din id-Direttiva. Għandhom jikkomunikaw minnufih lill-Kummissjoni t-test ta' dawn id-disposizzjonijiet u tabella tal-korrelazzjoni bejn dawn id-disposizzjonijiet u din id-Direttiva.
Għandhom japplikaw dawn id-disposizzjonijiet l-iktar tard sal-25 ta' Ottubru 2004.
Meta L-Istati Membri jadottaw dawn id-disposizzjonijiet, dawn għandu jkun fihom referenza għal din id-Direttiva jew għandhom ikunu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.
2. L-Istati Membri għandhom jikkomunikaw lill-Kummissjoni t-testi tad-disposizzjonijiet ewliena fil-liġijiet nazzjonali li huma jadottaw fil-qasam kopert b'din id-Direttiva.
Artikolu 3
Din id-Direttiva għandha tidħol fis-seħħ fil-20 jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-23 ta' April 2004.